Sag T-719/17 R

GE Healthcare mod Kommissionen

mod

Europa-Kommissionen

»Særlige rettergangsformer – humanmedicinske lægemidler – direktiv 2001/83/EF – suspension af en markedsføringstilladelse til gadoliniumholdige kontraststoffer til human brug – anmodning om udsættelse af gennemførelse – ingen uopsættelighed«

Sammendrag – kendelse afsagt af Rettens præsident den 11. juli 2018

Særlige rettergangsformer – udsættelse af gennemførelse – betingelser – uopsættelighed – alvorlig og uoprettelig skade – økonomisk tab – uoprettelig ændring af markedsandelene – Kommissionens afgørelse om suspension af markedsføringstilladelsen for et produkt – påberåbelse af vanskeligheden ved at deltage i et udbud, hvori der kræves et komplet udvalg af produkter på det pågældende område – ansøgeren om en markedsføringstilladelse er indehaver af et andet produkt, der i et vist omfang er substituerbart med det produkt, der er genstand for suspensionsafgørelsen – ingen uopsættelighed

Særlige rettergangsformer – udsættelse af gennemførelse – foreløbige forholdsregler – betingelser – uopsættelighed – alvorlig og uoprettelig skade – økonomisk tab – tabets alvorlige karakter – vurdering i tilfælde af manglende oplysninger vedrørende den pågældende virksomheds størrelse – manglende oplysninger, der indebærer, at dommeren i sagen om foreløbige forholdsregler skal vurdere, om der foreligger særlige omstændigheder, henset til omstændighederne i den enkelte sag, der kan begrunde, at der foreligger uopsættelighed – tabet ikke alvorligt – eksistensen af kontrakter, der gør det muligt for selskabet at reducere tabets størrelse – ingen uopsættelighed

Særlige rettergangsformer – udsættelse af gennemførelse – betingelser – uopsættelighed – alvorlig og uoprettelig skade – økonomisk tab – Kommissionens afgørelse om suspension af markedsføringstilladelsen for et produkt – henvisning til, at tredjelande har iværksat foranstaltninger med henblik på suspension af tilladelserne for det pågældende produkt – tabet ikke alvorligt

Med hensyn til en anmodning om udsættelse af gennemførelsen af en kommissionsafgørelse om suspension af en markedsføringstilladelse for et produkt kan den anmodende parts oplysninger om, at tredjelande har truffet suspensionsforanstaltninger i forhold til det pågældende produkt for at afspejle Kommissionens afgørelse, ikke anses for at udgøre en særlig omstændighed, der gør det muligt at vurdere alvoren af tabet. Selv om dette anbringende kunne være begrundet, giver det ikke anledning til tvivl med hensyn til det forhold, at disse afgørelser er truffet af uafhængige instanser, og at det påhviler den anmodende part eventuelt at klage over de pågældende afgørelser inden for disse retsordener med henblik på at bestride afgørelsernes lovlighed. (jf. præmis 49 og 50)

Med hensyn til en anmodning om udsættelse af gennemførelsen af en kommissionsafgørelse om suspension af markedsføringstilladelsen for et produkt, er betingelsen om uopsættelighed ikke opfyldt, når den anmodende part ikke har givet dommeren i sager om foreløbige forholdsregler de nødvendige oplysninger, der sætter denne i stand til at undersøge alvoren af den angivelige indflydelse på de kontraktlige forpligtelser, der hviler på selskabet, og de omkostninger, som nødvendigheden af at erstatte det forbudte produkt ville medføre i denne forbindelse, idet den anmodende part blot har fremført generelle udtalelser uden eksempelvis at præcisere størrelsen af de pågældende kontrakter i forhold til selskabets samlede aktiviteter, størrelsen af de forventede omkostninger forårsaget af substitutionen af det forbudte produkt eller det ansvar, som måtte følge af en eventuel misligholdelse af de pågældende kontrakter. I denne henseende bemærkes, at selv om den omstændighed, at der ikke er fremlagt oplysninger om omkostningerne ved dækningskøb som en konsekvens af de kontraktlige forpligtelser, således som anført af den anmodende part, endvidere umuliggør en vurdering af alvoren af det angivelige tab, gør de pågældende kontrakters eksistens det imidlertid muligt at udlede, at den anmodende part i et vist omfang råder over en løsning, som kan begrænse dennes tab og bibeholde de markedsandele, som selskabet har frygtet at miste til beslægtede produkter i de pågældende medlemsstater og uden for EU. I denne henseende vil afgørelsen vedrørende sagens realitet, henset til den gennemsnitlige sagsbehandlingstid ved Retten, i det foreliggende tilfælde sandsynligvis blive truffet inden for et tidsrum på to år. Henset til varigheden af de pågældende kontrakter vil lovligheden af den anfægtede afgørelse muligvis være fastslået forud for deres udløb. (jf. præmis 52 og 53)